# NÁRODNÁ RADA SLOVENSKEJ REPUBLIKY

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## IX. volebné obdobie

Č. CRD - 81/2024

**153a**

# Informácia

**o prerokovaní návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 49/2002 Z. z. o ochrane pamiatkového fondu v znení neskorších predpisov (tlač 153) v druhom čítaní.**

---------------------------------------------------------------------------------------------------------------

**I.**

Národná rada Slovenskej republiky uznesením č. 132 z 15. februára 2024 rozhodla o tom, že návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 49/2002 Z. z. o ochrane pamiatkového fondu v znení neskorších predpisov **(tlač 153)** prerokuje v druhom čítaní a pridelila ho na prerokovanie týmto výborom:

Ústavnoprávnemu výboru Národnej rady Slovenskej republiky a

Výboru Národnej rady Slovenskej republiky pre kultúru a médiá.

Určila zároveň Výbor Národnej rady Slovenskej republiky pre kultúru a médiá ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Stanovisko vlády Slovenskej republiky k návrhu skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 49/2002 Z. z. o ochrane pamiatkového fondu v znení neskorších predpisov **(tlač 153)** podľa § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov bolo doručené s tým, že vláda Slovenskej republiky súhlasila s predmetným návrhom zákona.

**IV.**

Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 49/2002 Z. z. o ochrane pamiatkového fondu v znení neskorších predpisov **(tlač 153)** výbory prerokovali a odporučili **schváliť:**

Ústavnoprávny výbor Národnej rady Slovenskej republiky uznesením č. 142  
z 5. septembra 2024 a

Výbor Národnej rady Slovenskej republiky pre kultúru a médiá uznesením č. 33   
z 9. septembra 2024.

**V.**

Výbory Národnej rady Slovenskej republiky, ktoré predmetný návrh zákona prerokovali, prijali tieto **pozmeňujúce a doplňujúce návrhy:**

1. V čl. I bode 2 sa v nadpise § 45c slová „1. júna 2024“ nahrádzajú slovami „1. novembra 2024“ a v § 45c sa slová „31. mája 2024“ nahrádzajú slovami „31. októbra 2024“.

Vzhľadom na termín prerokúvania návrhu zákona v Národnej rade Slovenskej republiky je potrebné upraviť prechodné ustanovenie, ktoré vychádzalo z pôvodne navrhnutého dátumu účinnosti.

Výbor NR SR pre kultúru a médiá

1. V čl. I bode 2 sa za slová „doručenej štátu“ vkladajú slová „zastúpenému ministerstvom“.

Legislatívno-technická úprava za účelom precizovania subjektu rovnako ako v § 23 ods. 1 predmetného zákona.

Ústavnoprávny výbor NR SR

Výbor NR SR pre kultúru a médiá

1. V čl. II sa slová „1. júna 2024“ nahrádzajú slovami „1. novembra 2024“.

Vzhľadom na termín prerokúvania návrhu zákona v Národnej rade Slovenskej republiky je potrebné upraviť pôvodne navrhnutý dátum účinnosti.

Výbor NR SR pre kultúru a médiá

**VI.**

Návrh spoločnej správy výborov prerokoval gestorský výbor na svojej 17. schôdzi dňa 10. septembra 2024.

**Gestorský výbor** **neprijal uznesenie** o schválení spoločnej správy výborov, keďže návrh uznesenia nezískal potrebný súhlas nadpolovičnej väčšiny prítomných členov výboru.

Predseda výboru určil podľa § 80 ods. 1 zákona o rokovacom poriadku Národnej rady Slovenskej republiky za spoločného spravodajcu výborov poslanca **Petra Náhlika** a poveril ho, aby na schôdzi Národnej rady Slovenskej republiky informoval o výsledku rokovania výborov.

Bratislava 10. septembra 2024

**Roman Michelko, v. r.**

predseda

Výboru Národnej rady Slovenskej republiky pre kultúru a médiá